钦定古今图书集成/理学汇编/文学典/第240卷 > 徐师曾诗体明辨 > 《汉郊祀歌》
## 钦定古今图书集成/理学汇编/文学典/第240卷 > 徐师曾诗体明辨 > 《汉郊祀歌》

按《汉书礼乐志》：“武帝定郊祀之礼，祠太乙于甘泉，祭
后土于汾阴，乃立乐府，多举司马相如等数十人造
为诗赋，作十九章之歌曰：练时日帝临青阳朱明西
颢元冥惟泰元天地日出入天马天门景星齐房后
皇华煜煜五神朝陇首象载瑜赤蛟。以正月上辛用
事甘泉圜丘。”使童儿女七十人歌之，而《青阳》以下四
章并注云“邹子乐”，疑是作者姓名，数十人中之一也。
又按武帝新得神马，因次为歌。汲黯曰：“王者作乐，上
以承祖宗，下以化兆民。今陛下得马诗以为歌，协于
宗庙，先帝百姓岂能知其音邪？”今观此歌，有《天马》二
章，则宗庙亦用之，不特郊祀也。愚谓古礼祀天于南
郊，祭地于北郊，迎时气于五郊而已。武帝因秦人之陋，信方士之说，乃祀太乙于甘泉，祭后土于汾阴，祀
五畤于雍，而南北五郊之制反置不讲，何悖于礼也？
今考其歌，如《帝临》惟泰元天地后皇四章，则祀太乙、
后土之乐也；如《青阳》、朱明、西颢《元冥》、五神五章，则祀
五畤之乐也；如练时日《天门华煜煜》三章，则天地五
时通用之乐也。其馀五章，则又郊庙所通用，词多古
雅，特中有难晓者，故今取其可通者录之。